CELEX: 32010D0148
Language: hu
Date: 2010-03-05 00:00:00
Title: 2010/148/: A Bizottság határozata ( 2010. március 5. ) a 2009-es cseh köztársaságbeli, németországi, spanyolországi és olaszországi madárinfluenza leküzdését célzó biztonsági intézkedésekhez való uniós pénzügyi hozzájárulásról (az értesítés a C(2010) 1172. számú dokumentummal történt)

10.3.2010   
            
            
               HU
            
            
               Az Európai Unió Hivatalos Lapja
            
            
               L 60/22
            
         A BIZOTTSÁG HATÁROZATA
   (2010. március 5.)
   a 2009-es cseh köztársaságbeli, németországi, spanyolországi és olaszországi madárinfluenza leküzdését célzó biztonsági intézkedésekhez való uniós pénzügyi hozzájárulásról
   (az értesítés a C(2010) 1172. számú dokumentummal történt)
   (Csak a cseh, francia, német, olasz és spanyol nyelvű szöveg hiteles)
   (2010/148/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 4. cikke (2) bekezdésére,
   mivel:
   
               (1)
            
            
               A madárinfluenza a baromfi és egyéb fogságban élő madarak fertőző vírusos betegsége, amely súlyosan érinti a baromfitenyésztés jövedelmezőségét, továbbá zavart okoz az Európai Unión belüli kereskedelemben és a harmadik országokba irányuló kivitelben.
            
         
               (2)
            
            
               A madárinfluenza megjelenése esetén fennáll annak a veszélye, hogy a kórokozó átterjed az érintett tagállamon belül más baromfigazdaságokra, illetve az élő baromfi vagy az abból készült termékek kereskedelmén keresztül más tagállamokra és harmadik országokra is.
            
         
               (3)
            
            
               A madárinfluenza elleni védekezésre irányuló uniós intézkedésekről szóló 2005/94/EK tanácsi irányelv (2) olyan intézkedéseket határoz meg, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul végre kell hajtaniuk.
            
         
               (4)
            
            
               A 2009/470/EK határozat megállapítja azokat az eljárásokat, amelyek a különleges állat-egészségügyi intézkedésekhez – beleértve a biztonsági intézkedéseket is – nyújtható uniós pénzügyi hozzájárulást szabályozzák. Az említett határozat 4. cikke (2) bekezdése szerint a tagállamok a madárinfluenza felszámolását célzó bizonyos intézkedések költségeinek fedezésére uniós pénzügyi hozzájárulásban részesülnek.
            
         
               (5)
            
            
               A 2009/470/EK határozat 4. cikke (3) bekezdésének első és második francia bekezdése meghatározza a tagállami költségeknek az uniós pénzügyi hozzájárulás által fedezhető hányadát.
            
         
               (6)
            
            
               A madárinfluenza felszámolására irányuló biztonsági intézkedésekhez nyújtott uniós pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) szabályozza.
            
         
               (7)
            
            
               2009-ben a Cseh Köztársaságban, Németországban, Spanyolországban, Franciaországban és Olaszországban észlelték madárinfluenza kitörését. A Cseh Köztársaság, Németország, Spanyolország, Franciaország és Olaszország a 2005/94/EK irányelvvel összhangban intézkedéseket hozott ezek megfékezésére.
            
         
               (8)
            
            
               A cseh, a német, a spanyol, a francia és az olasz hatóságok az Élelmiszerlánc- és Állategészségügyi Állandó Bizottsághoz benyújtott jelentések, valamint a járványügyi helyzettel kapcsolatos fejleményekről adott folyamatos tájékoztatások révén bizonyítani tudták, hogy a 2005/94/EK irányelvben a vírus továbbterjedésének megelőzése érdekében előírt intézkedéseket hatékonyan végrehajtották, ami a járvány gyors megfékezéséhez vezetett.
            
         
               (9)
            
            
               A cseh, a német, a spanyol, a francia és az olasz hatóságok a 2009/470/EK határozat 4. cikke (2) bekezdésében és a 349/2005/EK rendelet 6. cikkében előírt intézkedések tekintetében teljes mértékben eleget tettek valamennyi technikai és igazgatási kötelezettségüknek.
            
         
               (10)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Uniós pénzügyi hozzájárulás a Cseh Köztársaság, Németország, Spanyolország, Franciaország és Olaszország számára
   A cseh köztársaságbeli, németországi, spanyolországi és olaszországi madárinfluenza leküzdését célzó, a 2009/470/EK határozat 4. cikke (2) és (3) bekezdésének értelmében 2009-ben végrehajtott intézkedések nyomán az e tagállamokra háruló költségek fedezésére a Cseh Köztársaság, Németország, Spanyolország, Franciaország és Olaszország számára uniós pénzügyi hozzájárulás nyújtható.
   2. cikk
   Címzettek
   Ennek a határozatnak a Cseh Köztársaság, a Németországi Szövetségi Köztársaság, a Spanyol Királyság, a Francia Köztársaság és az Olasz Köztársaság a címzettje.
   
      Kelt Brüsszelben, 2010. március 5-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 155., 2009.6.18., 30. o.
   
      (2)  HL L 10., 2006.1.14., 16. o.
   
      (3)  HL L 55., 2005.3.1., 12. o.